Dodetal styg in Italië-kabelkarretjieongelukFoto: Alpe-reddingsdiens (@cnsas_official/Twitter) Veertien mense is Sondag dood en ŉ kind ernstig beseer toe ŉ kabelkarretjie se kabel gebreek en dit die kant van ŉ berg getref het in die noorde van Italië. Maroela Media het vroeër berig die voorval het in die vakansiedorp Stresa, aan die oewer van die Maggiore-meer in die Piedmont-streek-plaasgevind. Die dodetal was vroeër as 11 aangegee, maar is intussen opwaarts na 14 aangepas en die Alpe-reddingsdiens het gesê die dodetal kan moontlik styg. ŉ Israeli-egpaar wat in Italië saam met hul kind woon, is oorlede. Hul vyfjarige seun is een van twee kinders wat ná die voorval met ŉ helikopter na ŉ pediatriese hospitaal in Turyn geneem is. Hy veg steeds om sy lewe met ŉ erge breinbesering en gebreekte bene. ŉ Negejarige kind, wat ook na die hospitaal geneem is, het intussen aan sy beserings beswyk. Eerste minister Mario Draghi het sy “absolute hartseer” uitgespreek en sy meegevoel betuig met die families van die slagoffers. Stresa-kabelkarretjie (Foto: BKP, eie werk via Wikimedia Commons) Die 20 minuut lange kabelkarretjierit is baie gewild onder toeriste en verbind Stresa met die 1 500 m hoë piek van Mottarone. Dit bied ŉ besonderse uitsig oor die Alpe. Die ministerie van infrastruktuur het in ŉ verklaring gesê die ongeluk het omstreeks 12:30 (1030 GMT) plaasgevind en die karretjie, met 15 mense aan boord (kapasiteit van 35), was ongeveer 100 m van die piek. Die oorsaak van die ongeluk is vermoedelik ŉ kabel wat naby die bopunt van die roete gebreek het. Alberto Cirio, streekspresident, het gesê hy is “platgeslaan” oor “ŉ enorme tragedie wat ons asem wegslaan”. Giovanni Toti, president van die naburige Liguria, het gesê die tragedie vind plaas net wanneer Italië uit maande lange Covid-19-beperkings kom. “Sondag moes ŉ dag van heropening gewys het – vol hoop.” Charles Michel, president van die Europese Raad, het op Twitter sy “innige meegevoel” met die families en vriende betuig wat ŉ geliefde verloor het. Foto’s van die branddiens wys wrakstukke van die wit-en-rooi kajuit in ŉ bebosde gebied waar toegang moeilik is. Angelo Garavaglia (59), eienaar van die Idrovolante-restaurant aan die onderkant van die kabelspoor, het gesê alle instandhouding is gedoen. “Hulle het baie geld spandeer. Hulle het baie werk gedoen,” het hy gesê. “Ek dink dit was ŉ ongeluk, want die stelsels was in ŉ goeie werkende toestand. Die instandhoudingsmaatskappye is van die beste in Italië. Dit was ŉ ongeluk. Die tegnici sal moet verduidelik wat gebeur het.” Staatsaanklaers in Milan ondersoek ŉ saak van strafbare manslag en nalatigheid. ???? #Piemonte, funivia #StresaMottarone: il 118 piemontese ha confermato che 9 persone sono decedute, mentre 2 minorenni sono stati elitrasportati in codice rosso a Torino. Proseguono le operazioni di Soccorso Alpino, @emergenzavvf, 118, @_Carabinieri_ e altri enti dello Stato. pic.twitter.com/ommsfJ4qm4 — Corpo Nazionale Soccorso Alpino e Speleologico (@cnsas_official) May 23, 2021